02/11/2010 | Administración LocalMunicipal
Santiago de Compostela
Secretaría Xeral
Aprobación das bases reguladoras das axudas á promoción de actividades da cidade histórica e á súa convocatoria

ANUNCIO A Xunta de Goberno Local, na sesión que tivo lugar o día 19 de outubro de 2010, previa declaración de urxencia acordada por unanimidade, adoptou o seguinte acordo: “85.- Proposta da concelleira delegada de Rehabilitación e Cidade Histórica relativa á aprobación das bases reguladoras das axudas á promoción de actividades empresariais na cidade histórica e a súa convocatoria. Consonte coa proposta da concelleira delegada de Rehabilitación e Cidade Histórica, de data 5.8.10, e de conformidade co informe da Interventora, de data 18.10.10, a Xunta de Goberno Local acorda aprobar as Bases reguladoras das axudas á modernización e innovación das actividades empresariais da Cidade histórica, así como a súa convocatoria. O texto das ditas Bases é o seguinte: “1. OBXECTO. Estas bases teñen por obxecto regular a convocatoria e concesión de axudas económicas e técnicas destinadas a promover a implantación, modernización e innovación de actividades empresariais na cidade histórica, no marco da política xeral da rehabilitación e recuperación deste espacio urbano.2. PERSOAS BENEFICIARIAS. Poderán ser beneficiarias das axudas as persoas físicas ou xurídicas que reúnan os seguintes requisitos: – Desenvolver algunha actividade empresarial, nas condicións sinaladas nas presentes bases, nalgún inmoble localizado no ámbito do Plan Especial de Protección e Rehabilitación da Cidade Histórica, na condición de propietarios, arrendatarios ou titulares de dereito real de usufructo suficiente. – Iniciar a súa actividade despois do 30 de setembro de 2009, cando se trate de actividades empresariais de nova implantación.3. LIÑAS DE AXUDAS. Establécense as seguintes liñas de axuda: – Liña A: destinada a financiar as actividades empresariais xa implantadas. – Liña B: destinada a financiar actividades empresariais de nova ou recente implantación ou reforma que implique a modernización do negocio con criterios de innovación, competitividade e calidade.4. TIPOS DE AXUDAS. As axudas serán: – Para a liña A: subvencións das obras de rehabilitación dos locais nos que se exerce a actividade, da taxa de licencia e do imposto sobre construccións correspondentes ás ditas obras, asesoramento técnico para a execución das obras e redacción da memoria valorada das mesmas. – Para a liña B: as mesmas subvencións e axudas que as previstas para a liña A e ademais subvención de gastos correntes e asesoramento técnico para a definición do proxecto de empresa e a súa posta en marcha.5. CONDICIÓNS PARA ACCEDER ÁS AXUDAS.1. Condicións xerais a) Ter a sede social e domicilio fiscal no concello de Santiago. b) O local deberá de contar con licenza de apertura. c) O edificio no que se localice o local deberá de contar con adecuadas condicións de seguridade estructural e estanquidade. d) O local deberá estar destinado ou destinarse a algún dos seguintes usos regulados polo Plan Especial de Protección e Rehabilitación da Cidade Histórica: – Comercial, agás os usos incluídos no epígrafe 661.3 do anexo do Real decreto lexislativo 1175/1990, de 28 de setembro. – Oficinas – Salas de reunión – Industrial en categoría 1ª, industrias e talleres de artesanía. – Docente – Sanitario – Asistencial – Socio-cultural – Deportivo – Recreativo e) Mellorar a imaxe exterior do local, cando a fachada ou algún dos seus elementos resulten desconformes co entorno.2. Condicións específicas. Liña A: – O establecemento no que se desenvolve a actividade empresarial obxecto das axudas deberá levar aberto e en funcionamento máis de dous anos, contados desde a publicación da convocatoria. – O importe mínimo das obras de rehabilitación será de 1.000 euros. Liña B: – que a actividade empresarial sexa viable económica, financeira e tecnicamente. – o importe mínimo das actuacións subvencionables será de 3.000 euros.6. ACTUACIÓNS SUBVENCIONABLES. Liña A: As seguintes obras de rehabilitación do local ou establecemento no que se desenvolva a actividade empresarial: – Obras de mellora da imaxe externa: rótulos, carteis publicitarios, iluminación exterior, carpinterías de ocos exteriores, escaparates, acabados de fachada, reforma de ocos de fachada, pavimentos exteriores e vestíbulos de acceso. – Obras de mellora das instalacións: instalación eléctrica de iluminación e calefacción, instalación de fontanería sanitaria, servizos sanitarios, desaugadoiro e saneamento dos servizos sanitarios e acometidas de instalacións. – Obras de mellora do interior: pavimentos, iluminación, carpinterías e acabados. – Obras de instalación ou reforma de elementos de seguridade e protección: instalación de peches de madeira ou metálicos de protección de escaparates e accesos ao local, instalación de cristais de seguridade, instalación de sistemas de detección e protección contra incendios. – Taxas por licenza urbanística, imposto sobre construccións, instalacións e obras e honorarios dos proxectos e dirección técnica das obras de rehabilitación. Liña B: As actuacións previstas para a liña A, e ademais as seguintes: – Gastos correntes: * Soldos, salarios e cotizacións sociais. * Custes de arrendamento: locais e/ou equipos. * Primas de seguros. * Abastecementos e gastos correntes.7. CONTÍA DAS SUBVENCIÓNS. Liña A: o 50% do custo das actuacións subvencionables, cun máximo de 6.000 euros por local. Liña B: – O 50% do custo das actuacións de rehabilitación subvencionables, cun máximo de 12.000 euros por local. – O 50% do custo dos gastos correntes, cun máximo de 6.000 euros por proxecto empresarial. En ambas liñas, non se consideran gastos subvencionables os impostos indirectos cando sexan susceptibles de recuperación ou compensación nin os impostos persoais sobre a renda.8. IMPORTE GLOBAL DA SUBVENCIÓN E PARTIDAS ORZAMENTARIAS. As subvencións dos gastos correntes previstas nestas bases financiaranse con cargo á partida 33601.48901 dos orzamentos do Concello, cun importe de 65.000 €. As subvencións relativas á rehabilitación dos locais financiaranse con cargo ao Programa de Elementos Catalogados, locais comerciais e mantemento do parque construído dos orzamentos do Consorcio, partida 01033678000, cun importe de 100.000 €. 9. CRITERIOS DE CONCESIÓN DAS SUBVENCIÓNS. A valoración das solicitudes presentadas farase de acordo cos seguintes criterios. Obras de rehabilitación: * Obras acollidas á liña B: ata 3 puntos. * Calidade da proposta arquitectónica: – Integración no contorno: ata 1 punto. – Reaproveitamento e posta en valor do existente: ata 1 punto. – Utilización de solucións cun baixo consumo enerxético: ata 1 punto. – Utilización de materiais da zona ou con certificacións de orixe ou respetuosos co medioambiente: ata 1 punto. Gastos correntes: * Que a persoa física ou as compoñentes da sociedade proveñan dunha situación de desemprego: ata 1 punto. * Que a persoa titular da empresa teña a condición de residente en Santiago: ata 1 punto. * Que a actividade empresarial a desenvolver polas persoas beneficiarias se encontre nalgún dos seguintes sectores: ata 2 puntos. – Novas tecnoloxías da información e a comunicación. – Servizos medioambientais – Servizos culturais (patrimonio cultural, cultura local, sector audiovisual…) – Comercio e servizos destinados á veciñanza da cidade histórica. – En xeral, calquera actividade, con independencia do sector, sempre que propoña innovacións, sexa un sector emerxente ou abra un novo filón de emprego. *Utilización de recursos da zona, na actividade empresarial: ata 1 punto. * Emprego xerado: valorarase tanto o autoemprego como a contratación por conta allea: ata 2 puntos. * Porcentaxe de mulleres no emprego xerado: ata 1 punto. * Contribución á integración de colectivos en risco de exclusión social: ata 1 punto. Valorarase tanto que quen promova estea incurso en algunha destas situacións coma que a actividade vaia dirixida ou beneficie a algún destes colectivos. Dentro de colectivos en situación ou risco de exclusión social, inclúense, entre outras, as seguintes persoas: inmigrantes, emigrantes retornados, persoas con discapacidade igual ou superior ao 33%, ex toxicómanas, ex presidiarios, etc. *Contribución á integración de colectivos en situación desfavorable para integración sociolaboral: ata 1 punto. Valorarase tanto que quen promova estea incurso en algunha destas situacións coma que a actividade vaia dirixida ou beneficie a algún destes colectivos. Dentro deste colectivo inclúense: – Mulleres. – Persoas paradas de longa duración (12 dos últimos 16 meses). – Demandantes de primeiro emprego (que non supere os 3 meses de alta no desemprego). – Menores de 30 anos (homes) e de 35 anos (mulleres). * Compromiso de utilización da lingua galega en todas as relacións que o interesado manteña co Concello, de acordo co establecido no artigo 6.3.º da Lei 3/1983, do 15 de xuño, de normalización lingüística, así como de uso e posterior utilización da lingua galega nas accións subvencionables: ata 1 punto.10. ÓRGANO COLEXIADO PARA A AVALIACIÓN DAS SOLICITUDES. Estará composto por tres persoas técnicas, dúas designadas pola Oficina da Cidade Histórica e Rehabilitación, unha das cales fará de secretaria, e outra pola Oficina de Promoción Económica e Emprego.11. PROCEDEMENTO DE CONCESIÓN DAS SUBVENCIÓNS. A concesión das subvencións tramitarase pola Oficina da Cidade Histórica e Rehabilitación, de acordo co seguinte procedemento: 1. FORMALIZACIÓN DAS SOLICITUDES. – Lugar de presentación das solicitudes: as solicitudes presentaranse no rexistro xeral do Concello, nalgún dos seus rexistros auxiliares, no rexistro do Consorcio de Santiago ou por calquera dos medios previstos no artigo 38.4 da Lei 30/92, de réxime xurídico das administracións públicas e do procedemento administrativo común. – Prazo de presentación: ata o 13 de novembro de 2010. – Documentación a presentar: Para as solicitudes da liña A deberá de presentarse a documentación seguinte: * DNI da persoa promotora ou da persoa que ostente a representación da sociedade e, neste último caso, documento que acredite a dita representación e copia da Tarxeta de Identificación Fiscal. * Alta de autónomos da/s persoa/s promotora/s. * Escritura de constitución da sociedade mercantil, de ser o caso. * Alta no IAE ou, de ser o caso, da declaración de alta no censo de obrigados tributarios. * Certificado bancario de titularidade de conta. * Declaración responsable de estar ao corrente nos pagamentos coa Seguridade Social, Axencia Estatal da Administración Tributaria, Xunta de Galicia e Concello de Santiago * Declaración de todas as axudas solicitadas ou concedidas durante os tres anos anteriores polas administracións públicas competentes ou entes públicos, nacionais ou internacionais ou, de ser o caso, declaración de que non se solicitou nin obtivo outras axudas ou subvencións. * Documentación acreditativa da titularidade do local, como propietario, arrendatario ou titular de dereito usufructo suficiente para o desenvolvemento da actividade. * No caso de non aparecer indicado de forma explícita no contrato de arrendamento do local, autorización da persoa arrendadora para efectuar obras de rehabilitación. * Licenza de apertura do local. * Memoria descritiva das obras e valoración económica das mesmas. Cando as actuacións teñan a condición de obras maiores deberá achegarse proxecto técnico, visado polo colexio profesional correspondente. * Cando as obras estivesen iniciadas antes da data da convocatoria, xustificación da data de inicio das obras. Para a elaboración da documentación técnica precisa para a obtención da licenza urbanística, así como para o asesoramento técnico na execución das obras, os solicitantes poderán recorrer á Oficina Técnica do Consorcio, sempre que se trate de obras menores. – Os solicitantes da liña B deberán presentar, ademais: * Plano de empresa valorado, segundo o modelo normalizado que figura como anexo destas bases, acreditativo do investimento previsto e a viabilidade económica, técnica e financeira do proxecto. * Certificación relativa aos períodos de inscrición como demandante de emprego e informe de vida laboral da Tesourería Xeral da Seguridade Social, cando se alegue a procedencia do desemprego. * Certificado de empadroamento, cando se alegue a condición de residente. * Alta no réxime de autónomos e contratos de traballo do persoal por conta allea, para acreditar o emprego xerado. * Documentación que acredite o estar incurso nalgunha das situacións de risco de exclusión social, de ser o caso. * Se é o caso, declaración de compromiso de utilización da lingua galega en todas as relacións que o interesado manteña co Concello, así como de uso e posterior utilización da lingua galega en campañas publicitarias, elementos promocionais e na sinalización interior e exterior do establecemento. Para a elaboración do plano de empresa os solicitantes poderán contar co asesoramento do Servizo de Asesoramento ao Emprendemento da Oficina de Promoción Económica e Emprego do Concello de Santiago. Establécese un prazo mínimo de 15 días como tempo mínimo necesario para obter un debido asesoramento na elaboración do plano de empresa. – Emenda de defectos: si se observasen defectos na solicitude ou na documentación presentada, concederase un prazo máximo de dez días desde a súa notificación, para a emenda. A presentación da licenza de apertura, nos supostos de actividades de nova implantación ou reforma, poderá pospoñerse ata o remate das obras de rehabilitación, cando estas fosen precisas para a súa obtención.2. REVISIÓN DAS SOLICITUDES. Recibidas as solicitudes, a Oficina da Cidade Histórica e Rehabilitación verificará o cumprimento das condicións establecidas por estas bases para adquirir a condición de beneficiario das subvencións, para o que solicitará os oportunos informes da Oficina de Promoción Económica e Emprego. Cando o solicitante non reúna as condicións esixidas por estas bases formularase proposta de resolución denegatoria, previo trámite de audiencia de dez días.3. AVALIACIÓN DAS SOLICITUDES. Rematada a revisión das solicitudes, o órgano colexiado procederá a valoralas de acordo cos criterios establecidos na base 9ª, emitindo o correspondente dictame no que se concrete o resultado da avaliación efectuada. No suposto de que calquera dos dous créditos orzamentarios previstos na base 8ª fosen superiores á suma das subvencións admitidas na súa contía máxima, o órgano colexiado limitarase a facer constar esta circunstancia por escrito, sen avaliar as solicitudes de subvención financiadas con cargo a eses créditos. Para avaliar as solicitudes de subvención relativas ás obras de rehabilitación, o órgano colexiado deberá pedir informe á Oficina Técnica do Consorcio de Santiago.4. PROPOSTA DE RESOLUCIÓN. Á vista do dictame da comisión de avaliación, a Oficina da Cidade Histórica e Rehabilitación formulará propostas de resolución para cada unha das liñas de subvención e, dentro destas, para as subvencións financiadas por conta do Concello e por conta do Consorcio, na que se incluirá a relación de solicitantes aos que se lles conceden as subvencións e o tipo e contía inicial das mesmas.5. RESOLUCIÓN. O órgano competente para a resolución do procedemento será a Xunta de Goberno Local. A resolución, ademais de designar ao solicitante ou relación de solicitantes aos que se lles conceden as subvencións, o tipo e a contía inicial, fará constar, de ser o caso, de xeito expreso, a desestimación do resto das solicitudes. O prazo máximo para resolver e notificar a resolución do procedemento será de catro meses, contados a partir da publicación das presentes bases e convocatoria. Transcorrido estre prazo sen que se notificara a resolución, os interesados están lexitimados para entender desestimada por silenzo administrativo a solicitude de concesión de subvención. As persoas beneficiarias das subvencións deberán comunicar por escrito á Oficina de rehabilitación a aceptación da subvención, no prazo máximo de dez días contados a partir do día seguinte da notificación da súa concesión, transcorrido este prazo sen manifestación expresa entenderase tacitamente aceptada.12. PRAZO PARA A EXECUCIÓN DAS ACTUACIÓNS E XUSTIFICACIÓN DO GASTO. As obras de rehabilitación subvencionables da liña A deberán terse iniciado durante o ano 2010 e rematarse no prazo máximo de 9 meses desde a notificación da concesión da subvención. As obras deberán ser contratadas directamente pola persoa beneficiaria e contarán sempre coas preceptivas licenzas. O prazo máximo para a xustificación do custo das obras de rehabilitación é dun mes contado a partir do remate das obras, transcorrido o cal caducará o dereito ao cobro con cargo ó crédito do Consorcio inicialmente afectado á convocatoria. En calquera caso o gasto deberá xustificarse antes do 1 de decembro do ano 2011. A efectiva execución das obras e o seu custo terá que acreditarse mediante presentación da conta xustificativa nos termos previstos na Lei 9/2007 xeral de subvencións de Galicia, e en orixinal ou fotocopia compulsada, de facturas e, de ser o caso, certificacións de obra emitidas pola empresa contratada para o efecto, coa sinatura do técnico competente se a natureza dos traballos así o esixise, así como os seus correspondentes xustificantes de pagamento. Os gastos correntes subvencionables deberán ser contraídos entre o 1 de xaneiro e o 31 de outubro de 2010 (incluído). Estes gastos xustificaranse mediante unha conta xustificativa ou mediante estados contables, nos termos previstos no artigo 28 da Lei 9/2007 de subvencións de Galicia. A data máxima para a presentación da documentación xustificativa do gastos correntes é o 13 de novembro de 2010. As facturas reunirán en todo caso os seguintes requisitos: nome, razón social, enderezo e DNI ou CIF de quen emite a factura, IVE desagregado, nome, enderezo, DNI ou CIF do comprador e forma de pago. Deberá quedar claramente descrito o producto vendido ou o servizo prestado. Os pagamentos deberán acreditarse a través de transferencia bancaria, certificación bancaria ou extracto de pagamento, nos que queden claramente identificados o receptor e o emisor do pagamento. Non se admitirán os pagamentos en efectivo. A Oficina Técnica do Consorcio emitirá informe relativo ao cumprimento das condicións ás que están sometidas as obras de rehabilitación en virtude do disposto nestas bases.13. PAGAMENTO DAS SUBVENCIÓNS. O pagamento das subvencións relativas á rehabilitación dos locais correrá por conta do Consorcio de Santiago, previa a súa aprobación pola comisión executiva, a proposta da Xunta de Goberno Local. O pagamento das subvencións dos gastos correntes será acordado pola Xunta de Goberno Local. Con carácter previo ao pagamento das subvencións, as persoas beneficiarias deberán presentar certificado de estar ao corrente dos pagamentos da Seguridade Social, Facenda (Axencia Estatal da Administración Tributaria e Xunta de Galicia) e Concello. Con carácter previo ao pagamento das subvencións para rehabilitación, as persoas beneficiarias deberán dispor de licenza de apertura do local. Así mesmo, deberán presentar declaración responsable do inicio da actividade, que terá que producirse no prazo dun mes contado a partir do día seguinte da notificación da concesión da licenza de apertura. O pagamento realizarase pola contía que resulte de aplicar o tipo de subvención do 50%, establecido na base 7, ao custo final efectivamente xustificado das actividades subvencionadas, sempre que se xustifiquen os importes mínimos sinalados no apartado 2 da base 5.14. INCOMPATIBILIDADES. A presente axuda ten o carácter de minimis de acordo co Regulamento (CE) n.º 69/2002 da Comisión de 12 de xaneiro de 2001 relativo a aplicación dos artigos 87 e 88 do Tratado CE ás axudas minimis. Estas subvencións son incompatibles con calquera outras axudas concedidas polo Concello ou o Consorcio de Santiago, para a mesma finalidade. En ningún caso o importe das axudas concedidas ao abeiro desta convocatoria poderá ser de tal contía, que illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver a persoa beneficiaria.15. RECURSOS. As resolucións que se dicten neste procedemento esgotan a vía administrativa, e contra elas cabe interpor recurso contencioso-administrativo no prazo de dous meses ante o órgano competente da xurisdicción contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que dictou a resolución impugnada, de conformidade co disposto na Lei 29/1998, do 13 de xullo, reguladora da xurisdicción contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.16. OBRIGAS DAS PERSOAS BENEFICIARIAS. – Destinar o local obxecto das obras de rehabilitación subvencionadas á actividade empresarial consignada na solicitude de subvención ou a outra de análogas características durante o período mínimo de cinco anos. – Facilitar toda a información que lles sexa requirida pola Intervención do Concello, polo Tribunal de Contas e polo Consello de Contas, no exercicio das súas funcións de fiscalización e control do destino das axudas. – Comunicar ao órgano concedente, tan pronto como se coñeza, calquera modificación das condicións tidas en conta para a concesión da subvención, así como dos compromisos e obrigas asumidas pola persoas beneficiarias e, de ser o caso, a obtención concorrente de subvencións, axudas, ingresos ou recursos que financien a actividade subvencionada. – As restantes obrigas establecidas con carácter xeral na Lei 9/2007 de Subvencións de Galicia e no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, conforme á redacción dada pola Lei 14/2004, do 29 de decembro, de medidas tributarias e de réxime administrativo.17. REVOGACIÓN E REINTEGRO DAS SUBVENCIÓNS. Procederá a revogación das subvencións, así como o reintegro total ou parcial das cantidades percibidas e a esixencia dos xuros de demora, nos casos e nos termos previstos no título II da Lei 9/2007 de subvencións de Galicia e normativa de desenvolvemento. En particular, serán causas de revogación das subvencións as seguintes: – A comisión de infraccións urbanísticas nas obras de rehabilitación. – O incumprimento dos prazos para a execución das obras e para a xustificación dos gastos. – A incorrecta execución das obras de rehabilitación apreciada polos técnicos da Oficina de rehabilitación. – O impedimento ou obstrucción grave á supervisión das obras de rehabilitación por parte dos técnicos da Oficina de Rehabilitación. – Non dispor de licenza de apertura do local. – Non ter iniciado a actividade consignada na solicitude de subvención no local para o que se obtiveron as subvencións no prazo máximo a que se refire o cuarto parágrafo da base 13.18. MODIFICACIÓN DA RESOLUCIÓN DE CONCESIÓN. Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución e eventualmente á súa revogación.19. TRATAMENTO DE DATOS DE CARÁCTER PERSOAL. Os datos dos solicitantes serán incorporados aos ficheiros municipais, cuxa finalidade é a instrucción do procedemento para a concesión das subvencións reguladas por estas bases, a práctica das publicacións, comunicacións e notificacións de obrigado cumprimento, o seguimento e comprobación das actividades subvencionadas e demais actuacións previstas na Lei de subvencións de Galicia para a conclusión do proceso de subvencións, polo que a súa achega é obrigatoria. Os ditos datos serán tratados e protexidos de acordo co previsto na Lei 30/9, de 26 de novembro de Réxime xurídico das administracións públicas e do procedemento administrativo común e na Lei 15/1999, do 13 de decembro, de Protección de datos de carácter persoal, sendo responsable do seu tratamento a Oficina da Cidade Histórica e Rehabilitación do Concello de Santiago de Compostela, ante a cal se poderán exercer os dereitos de acceso, rectificación, cancelación e oposición.20. NORMATIVA DE APLICACIÓN. A presente convocatoria rexerase pola Lei 9/2007 do 13 de xuño, de Subvencións de Galicia; a Lei 38/2003, do 17 de novembro, Xeral de Subvencións e o Real Decreto 887/2006, de 21 de xullo, polo que se aproba o seu regulamento, nos seus preceptos básicos, e as restantes normas de dereito administrativo e, no seu defecto, as normas de dereito privado.” Santiago de Compostela, 21 de outubro de 2010. O alcalde Asdo. Xosé A. Sánchez Bugallo